**Storkøbenhavns Rideklub (SKØR)**

**FORMANDENS BERETNING.**

Først og fremmest vil jeg gerne byde velkommen til de fremmødte. Det er dejligt at se interessen for vores nye rideklub, som vi selv forventer os rigtig meget af.

Jeg vil gerne starte med en glædelig nyhed. Vi (SKØR) var på møde i DRF bestyrelsen i går, og jeg har i dag ringet til Anja Heinsen som er chefkonsulent for klub og bredde og hun kunne fortælle at vi blev optaget. Vi forventes at figurere på GO! Snarest.

Vi ved også at D1 har accepteret os i distriktet, selv om vi egentlig hører til D2, så det skulle også være på plads.

Vi arbejder fortsat på at blive en del af Vestegns samarbejdet, så vores ryttere kan deltage i de konkurrencer der afholdes der.

**Hvordan klubben blev til:**

Vi var nogle stykker, der gennem nogen tid havde talt om det kunne være sjovt at lave en klub, uden tilhørssted og faciliteter vi skulle betale til. En billig klub for medlemmerne og hvor man kunne lave de arrangementer som medlemmerne ønskede og som vi havde lyst til. Vi mødtes første gang den 18. november 2013 og så tog det fart.

Vi skulle først optages som forening i Egedal kommune og for det kunne lade sig gøre skulle der udarbejdede vedtægter efter gældende regler, afholdes stiftende generalforsamling, som jo var den 19. december 2013, og den 16. januar 2014 var vi en forening godkendt af kommunen.

Vi skulle så finde min. 50 medlemmer og Kr. 4000,- for at kunne søge om optagelse i DRF, samt udarbejde et sæt sikkerhedsregler.

Der blev fundet et par sponsorer, min mand, som alle jo nok ved er Arkitekt Ole Ostenfeldt samt Gittes (Gouk) tandlæge Henrik Holmgaard, som begge spyttede Kr. 1000,- i kassen og resten af pengene blev fundet ved at bestyrelsen samt et par stykker mere indbetalte deres kontingent up front.

Omkring den 20. januar 2014 blev ansøgningen sendt ind og efter en del korrespondance med DRF, med tilretninger af vedtægter (som vi vender tilbage til senere) samt et møde med Anja Heinsen og bestyrelsen, var det bare at vente og håbe… og i dag er det så en realitet.

Sideløbende har vi fået en hjemmeside op at køre, som Marianne (Carames) har lavet og står for samt en FB side, som Marianne og jeg er administratorer på. Vi er opmærksomme på at der er nogle ting der skal rettes til nu, hvor vi er blevet op taget. Bliver gjort snarest muligt.

Jeg kan også lige nævne, at jeg har søgt om penge i kommunen (Kr. 10.000,- som vi jo nok ikke får, da vi jo ikke har så mange medlemmer under 25, men alt er velkomment), som hjælp til opstart af klub, men at der har været et par forhindringer, som nu skulle være løst og ansøgningen forventes behandlet i kultur- og foreningsudvalget den 7. april.

**Aktiviteter:**

Vi har allerede haft flere aktiviteter.

Et kursus med Beslagsmed Sef Hornecker, som bl.a. fortalte om ben stillinger, hove, sko, og viste hvordan man tog en sko af på den bedste måde. Et rigtig godt kursus.

Vi har haft et kursus med Dyrlæge Ann Katrine Bach Andersen, som fortalte om hestens ernæring, og om hvordan hesten optager føden m.m. Meget lærerigt kursus.

Vi har afholdt ringridning til fastelavn, super sjovt, fine udklædninger og rigtig hyggeligt med den efterfølgende varme kakao og de nybagte fastelavnsboller og kage. En rigtig god eftermiddag.

En stor tak til Lisbeth og Jørgen (Brydegaard), som for at hjælpe os i gang, har ladet os benytte faciliteterne uden beregning.

Vi har afholdt en LOGO konkurrence (på FB samt hjemmesiden) som udløb 1. marts og jeg er lidt ked af at sige, at det kun er bestyrelsen samt et firma, der ville lave et mod betaling, der har budt ind. Vi har dog medtaget to forslag, som vi synes i skal være med til at vælge imellem.

Bare for at nævne det, afholder vi programridningskursus med international dressurdommer Hanne Valentin den 17. april på Brydegaard. I kan se mere om det på hjemmesiden og FB.

**Fremtidige aktiviteter:**

Vi er godt i gang med at oprette et samarbejde med rideskolen Enggården ude i Hede Enge. Det vil blive et samarbejde, hvor vi kan benytte deres faciliteter til eks. TREC, springkurser etc. De har en 20x60 bane, en stor springbane samt et 20x 50 ridehus samt gode parkeringsforhold. De sparer sammen til rytterstue med køkkenfaciliteter, som forhåbentlig kommer i løbet af efteråret. De vil så anbefale deres elever og private ryttere at blive medlem i vores klub. Der arbejdes på et TREC stævne til efteråret. Vi har også talt om at lave ryttermærke og klar-parat-start kurser.

Vi er også i gang med at etablere et samarbejde med GLS-foder samt Rytterriget. Det vil forhåbentlig udmønte sig i nogle kurser eller foredrag med deres sponsorryttere som er: Joakim Thomsen, Rune Willum, Katrine Dufour.

Med hensyn til Rytterriget kunne det være åbent hus arrangementer og % på køb i butikken. Mere om det efter det planlagte møde med dem den 11. april.

De er begge to interesseret i at være til stede hvis vi afholder arrangementer.

**TRYG:**

Så har jeg kun en enkelt ting tilbage, det er blot en oplysning.

Måske er det ikke alle der ved at DRF har indgået et samarbejde med TRYG. Det betyder at man som medlem af en klub under DRF kan få rabat på sine forsikringer.

De giver:

 15 % på liv og uanvendelighed op til 100.000,-

8 % på 100.000,- 250.000,-

15 % på trailer

Og hvad de giver på andre forsikringer må i selv undersøge.

Nu vil jeg bare slutte med at sige tak til den øvrige bestyrelse, for det store frivillige arbejde der bliver udført og at jeg ser frem til fortsat godt samarbejde.

Sus(anne) Ostenfeldt Lund

Formand